Document ID: 32014R0426

KOMISIJAS REGULA (ES) Nr. 426/2014
(2014. gada 25. aprīlis),
ar ko groza II pielikumu Eiropas Parlamenta un Padomes Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 15. janvāra Regulu (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību (1) un jo īpaši tās 26. pantu,
tā kā:
(1)
Regulas (EK) Nr. 110/2008 II pielikumā noteikts, ka 16. kategorijas “Spirts (pirms tam minēts attiecīgo augļu nosaukums daudzskaitļa ģenitīvā), ko ražo macerējot un destilējot” stipros alkoholiskos dzērienus var iegūt, macerējot un destilējot tajā uzskaitītos augļus vai ogas. Dažās dalībvalstīs šādus stipros alkoholiskos dzērienus tradicionāli ražo arī no citiem augļiem, kas minētajā sarakstā nav iekļauti. Tāpēc to augļu vai ogu saraksts, kuras izmanto minētās kategorijas stipro alkoholisko dzērienu ražošanā, būtu jāpapildina.
(2)
Regulas (EK) Nr. 110/2008 II pielikumā noteikts, ka 24. kategorijas “Akvavit jeb aquavit” stiprie alkoholiskie dzērieni ir tie stiprie alkoholiskie dzērieni ar ķimeņu un/vai diļļu aromātu, kas aromatizēti ar augu vai garšvielu destilātu. Šos stipros alkoholiskos dzērienus tradicionāli ražo, izmantojot lauksaimnieciskas izcelsmes etilspirtu. Šajā stipro alkoholisko dzērienu kategorijā “Akvavit jeb aquavit” spēkā esošajā redakcijā nav noteikta prasība izmantot etilspirtu. Tomēr Akvavit jeb aquavit ražošanā etilspirta izmantošana ir būtiska, lai nodrošinātu produkta kvalitāti.
(3)
Tāpēc Regula (EK) Nr. 110/2008 būtu attiecīgi jāgroza.
(4)
Šajā regulā paredzētie pasākumi ir saskaņā ar Stipro alkoholisko dzērienu komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 110/2008 II pielikumu groza saskaņā ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 25. aprīlī

Labels: 3
17